wickkiey/tamil-wikipedia-markdown huggingface dataset:
# தி. இராமச்சந்திரன்

**தி. இராமச்சந்திரன்** (*T. Ramachandran*) என்பவர் கிருட்டிணகிரி மாவட்டம், தளி தொகுதி சட்டமன்ற உறுப்பினராவார்.  

## அரசியல்வாழ்வு
இவர் கிருட்டிணகிரி மாவட்டம் வரகானப்பள்ளி என்னும் மலைக் கிராமத்தில் ஒரு சாதாரண வேளாண் குடும்பத்தில் பிறந்தவர். இவர் 1996 முதல் 2001 வரை நாகமங்கலம் ஊராட்சி மன்றத் தலைவராக இருந்தார், பின் 2001 முதல் 2006 ஆண்டுவரை கெலமங்கலம் ஊராட்சி ஒன்றியத் குழுத் தலைவராக இருந்தார். இவர் இந்திய பொதுவுடமைக் கட்சி (மார்க்சிஸ்ட்) உறுப்பினராக இருந்தார். 2006 ஆண்டு நடந்த சட்டமன்றத் தேர்தலில் போட்டியிட கட்சியில் வாய்ப்பு கேட்டார். ஆனால் கூட்டணியில் இந்தியப் பொதுவுடமைக் கட்சிக்கு தொகுதி ஒதுக்கப்பட்டதால் இவருக்கு வாய்பு வழங்கப்படவில்லை இதை ஏற்கமறுத்து தளி சட்டமன்ற உறுப்பினர் பதவிக்கு சுயேட்சையாகவே போட்டியிட்டு வென்றார். இதனால் கட்சியில் இருந்து நீக்கப்பட்டார். இதன் பிறகு இவர் எதிர்த்துப் போட்டியிட்டு வென்ற இந்தியப் பொதுவுடமைக் கட்சியிலேயே இணைந்தார். மீண்டும் 2011 ஆம் ஆண்டு நடந்த சட்டமன்றத் தேர்தலில் இந்தியப் பொதுவுடமைக் கட்சி சார்பில் போட்டியிட்டு தளியின் சட்டமன்ற உறுப்பினராக மீண்டும் தேர்ந்தெடுக்கப்பட்டார். 2016 தமிழக சட்டமன்றத் தேர்தலில் மீண்டும் இந்தியப் பொதுவுடமைக் கட்சியின் சார்பில் மீண்டும் போட்டியிடுகிறார்.2021 ஆம் ஆண்டில் நடைபெற்ற சட்டமன்றத் தேர்தலில் தளி தொகுதியில் இருந்து இந்தியப் பொதுவுடமைக் கட்சி சார்பில் சட்டமன்ற உறுப்பினரானார்.  

## குற்ற வழக்குகள்
இவர்மீது பெரியார் திராவிடர் கழக மாவட்ட அமைப்பாளரான பழனி என்பவரைத் துப்பாக்கியால் சுட்டுக் கழுத்தை அறுத்துக் கொன்றது, மார்க்சிய லெனினீய கட்சியில் மாவட்டச் செயலாளரான பாஸ்கர் என்பவர் கடத்திக் கொல்லப்பட்டது உட்பட மூன்று கொலை வழக்குகளும், 15 க்கும் மேற்பட்ட கொலை முயற்சி வழக்குகளும், கிரானைட் குவாரி முறைகேடு வழக்குகள் என பல வழக்குகள் உள்ளன. இந்த குற்றங்களுக்காக இவரும் இவரது மாமனார் லகுமையா உட்பட 17 பேர் குண்டர் சட்டத்தில் கைது செய்யப்பட்டு சிறையில் இருந்தார் பின் பிணையில் வெளியே வந்தார். கிருட்டிணகிரி மாவட்ட ஆட்சியரின் விசாரணையில் சுமார் 100 கோடி மதிப்பிலான கிரானைட் மோசடி செய்ததாக ராமச்சந்திரன் மீது குற்றச்சாட்டு சுமத்தப்பட்டது. இந்நிலையில் இவருக்கு மீண்டும் இந்தியப் பொதுவுடமைக் கட்சியின் சார்பில் போட்டியிட வாய்ப்பு வழங்கப்பட்டது குறித்து விமர்சனங்கள் எழுந்தன.
# மக்னோலியா கிராண்டிஃபுளோரா


**மக்னோலியா கிராண்டிஃபுளோரா** ( Magnolia grandiflora ) என்பது ஒரு மரமாகும் இது Magnoliaceae என்ற குடும்பத்தைச் சேர்ந்த தாவரமாகும். இதன் தாயகம் ஐக்கிய அமெரிக்காவின் தென்கிழக்கு பகுதியான வடக்கு கரோலினா மாகாணத்தின் தென்கிழக்கு கடலோரப் பகுதியில் இருந்து நடு புளோரிடா, கிழக்கு டெக்சாசின் மேற்குப்பகுதி, ஓக்லஹோமா மாகாணங்களில். கடல்மட்டத்தில் இருந்து 27.5 மீ (90 அடி) உயரம்வரையான பகுதிகளில் காணப்படுகிறன. இந்த மரம் 120 அடி (37 மீட்டர்) உயரம்வரை வளர்கிறது. இம்மரத்தின் அடிமரம் நீண்டு உயர்ந்து கிளைகளுடன் பட்டைக்கூம்பு வடிவில் வளருகிறது. இது கரும் பச்சை இலைகளுடன், பசுமையான மரமாகும். இதன் இலைகள் 20 செ.மீ (7.9 அங்குலம்) நீண்டதாகவும், 12 செ.மீ. (4.7 அங்குலம்) அகலமும் கொண்டதாக இருக்கின்றன. இதன் பூக்கள் பெரியதாகவும், வெள்ளை நிறத்திலும், மணம் உள்ளதாகவும் உள்ளன இந்த பூக்கள் 30 செ.மீ. (12 அங்குலம்) விட்டம் உடையனவாகவும் உள்ளன.  
சுமார் 9.5 கோடி ஆண்டுகளுக்கு முன்பு மண்ணில் புதையுண்ட இந்தத் தாவர இனத்தின் புதைபடிவங்கள் கிடைத்துள்ளன. அவற்றை ஆராய்ந்தபோது டைனோசர் வாழ்ந்த காலத்தில், இந்தத் தாவர இனமும் வாழ்ந்தது தெரியவந்துள்ளது. டைனோசர்கள் பூமியிலிருந்து அழிந்துவிட்டாலும், இந்தத் தாவர இனம் அழியாமல் தப்பியிருக்கிறது.﻿﻿ என்பது இத்தாவரத்தின் சிறப்பு. இம்மம் தமிழகத்தின் சேலம் மாவட்டத்தில் உள்ள ஏற்காடு தாவரவியல் பூங்காவில் காணப்படுகிறது.
# வெர்னோனியா சேவாராயன்சிஸ்



**வெர்னோனியா சேவாராயன்சிஸ்** (Vernonia Shevaroyensis) என்பது ஒரு மரமாகும். இத்தாவரம் தமிழகத்தின், ஏற்காடு மலைக்காடுகளை பூர்வீகமாகக் கொண்டவை. இதனால் இப்பெயர் இதற்கு வந்தது.  
இத்தாவரம் சூரியகாந்தி தாவரக் குடும்பத்தைச் சேர்ந்தது. சூரியகாந்தி குடும்பத்தில் சுமார் 25 ஆயிரத்துக்கும் மேற்பட்ட தாவர வகைகள் உள்ளன என்றாலும், அவற்றில் வெறும் மூன்று வகைகள் மட்டுமே மரமாக வளரக் கூடியவை. அவற்றில் ஒன்றுதான் வெர்னோனியா சேவாராயன்சிஸ் மரம்.  
ஒரு காலத்தில் ஏற்காடு மலைப் பகுதிகளில் இயல்பு தாவரமாக இருந்த இந்த மரங்கள் அழிந்துவிட்டன. 10 ஆண்டுகளுக்கு முன்பு ஏற்காடு காட்டுப் பகுதியில் எஞ்சி இருந்த 2 தாய் மரங்கள், வெள்ளத்தில் அடித்துச் செல்லப்பட்டு விட்டன. இந்நிலையில் ஒரேயொரு தாய் மரம் மட்டும் ஏற்காடு தாவரவியல் பூங்காவில் வளர்க்கப்பட்டுவருகிறது. இந்த மர வகையில் உலகில் எஞ்சியுள்ள ஒரே மரம் இதுதான் என்கின்றனர் தாவரவியல் ஆய்வாளர்கள்.﻿
# இலித்தியம் நான்குபுளோரோ போரேட்டு



**இலித்தியம் நான்குபுளோரோ போரேட்டு** *(Lithium tetrafluoroborate)* என்பது LiBF<sub>4</sub> என்ற மூலக்கூற்று வாய்ப்பாடு கொண்ட ஒரு கனிம வேதியியல் சேர்மமாகும். வெண்மை நிறத்தில் படிகத்தூளாகக் காணப்படுகிறது. வணிகமுறையில் இரண்டாம் நிலை மின்கலன்களில் இதைப்பயன்படுத்த விரிவான சோதனை மேற்கொள்ளப்பட்டது. மின்முனைவற்ற கரைப்பான்களில் இச்சேர்மத்தின் உயர் கரைதிறனை வெளிப்படுத்தும் ஒரு பயன்பாடாக இது கருதப்படுகிறது.இலித்தியம் டெட்ராபுளோரோபோரேட்டு என்றும் இதை அழைப்பார்கள்.  

## பயன்பாடுகள்

BF<sub>4</sub>- இன் அயனி நகர்திறன் அதிகமாக உள்ளது என்றாலும், இதனுடைய Li+ உப்புக் கரைசல்கள் தொடர்புடைய பிற உப்புகளைவிட குறைவான கடத்துத் திறனைக் கொண்டுள்ளன. இலித்தியம் – இரும்பு மின்கலன்களில் இலித்தியம் நான்குபுளோரோ போரேட்டு பொதுவாகப் பயன்படுத்தப்படும் இலித்தியம் அறுகுளோரோ பாசுபேட்டைக் காட்டிலும் சில கூடுதலான நன்மைகளைக் கொடுக்கிறது. உயர் வெப்ப நிலைப்புக்கும் ஈரப்பதம் பொறுத்தமையும் பண்புக்கும் சான்றாக இச்சேர்மம் விளங்குகிறது. உதாரணமாக அறை வெப்பநிலையில் இலித்தியம் நான்குபுளோரோ போரேட்டு பில்லியனுக்கு 620 பகுதிகள் அளவுக்கு ஈரப்பதத்தைத் தாங்கும் வல்லமையுடையதாக உள்ளது. அதேசமயத்தில் இலித்தியம் அறுகுளோரோ பாசுபேட்டு உடனடியாக நீராற்பகுப்பு அடைந்து பாசுபோரைல்புளோரைடு மற்றும் ஐதரசன் புளோரைடு போன்ற நச்சுவாயுக்களாக மாறுகிறது. பெரும்பாலும் மின்கலங்களின் மின்முனைகளைச் சேதப்படுத்திவிடுகிறது.  
ஒப்பீட்டளவில் குறைந்த கடத்துதிறன் மற்றும் கிராபைட் மின்முனைகளில் நிலையான திண்ம மின்பகுளி இடைமுகம் உருவாவதில் சிக்கல் போன்ற சிரமங்கள் குறைபாடுகளாகும்.  

## வெப்பநிலைப்புத் தன்மை

இலித்தியம் நான்குபுளோரோ போரேட்டு மற்றும் மற்ற கார-உலோக உப்புகள் வெப்பச்சிதைவுக்கு உட்பட்டு போரான் முப்புளோரைடை வெளிவிடும் என்பதால் ஆய்வக அளவில் இவ்வுப்பு ஒரு போதுமான வேதியல் மூலமாகப் பயன்படுத்தப்படுகிறது. :  

:LiBF4 → LiF + BF3  

## தயாரிப்பு

இருபோரேனை தொழிற்சாலைகளில் தொகுப்பு முறையில் தயாரிக்கும்போது இலித்தியம் நான்குபுளோரோ போரேட்டு ஒரு உடன்விளை பொருளாகப் உருவாகிறது:.  

8 BF3 + 6 LiH → B2H6 + 6 LiBF4  

BF3 சேர்மத்தால் நிகழும் புளோரினேற்றத்தைத் தடுக்கவல்ல பொருத்தமான ஒரு கரைப்பானின் (உதாரணம்: HF, BrF3, அல்லது திரவமாக்கப்பட்ட SO2) உதவியோடு LiF மற்றும் BF3 ஆகியனவற்றிலிருந்தும் LiBF4 தயாரிக்க முடியும்:.  

LiF + BF3 → LiBF4
# பிரம்மன் கோயில் (இந்தியா)



இந்த கோயில் தமிழ்நாட்டில் தஞ்சை மாவட்டத்திலுள்ள கும்பகோணத்தில் நகரின் மையத்தில் உச்சிப்பிள்ளையார் கோயிலுக்கு அருகில் அமைந்துள்ளது. தமிழகத்தில் பிரம்மன் கோயில் உள்ள ஒரே இடம். இக்கோயில் வேத நாராயணன் கோயில், பிர்மன் கோயில், பிரம்மன் கோயில் என வழங்கப்படுகிறது. நவராத்திரி திருவிழா சிறப்பாக கொண்டாடப்படுகிறது.  
## தல வரலாறு
படைக்கும் கடவுளான பிரமனுக்கு தனிக்கோவில் உலகில் இரண்டு இடங்களில் மட்டுமே உள்ளது. ஒன்று கும்பகோணம், இரண்டாவது ராஜஸ்தான் மாநிலத்தில் உள்ள புஷ்கர். மகாபிரளயத்தில் கும்பகோணத்தில் மிதந்து வந்த கும்பத்தை உடைத்து பூசித்து ஈசனுக்கு முதல் விழா எடுத்தவர் பிரம்மன். இவர் மகாவிஷ்ணுவின் தொப்புள் கொடியில் இருந்து உதித்தவர். உலகில் உள்ள அனைத்தையும் படைக்கும் கடவுளான பிரம்மனுக்கு உலக உயிர்கள் எல்லாம் உருவானதற்கு தாம் தான் காரணம் என்ற கர்வம் வந்தது. பிரம்மனின் கர்வம் கண்டு கோபம் கொண்ட மகாவிஷ்ணு பிரம்மனை அழைத்து படைக்கும் தன்மையை நீ இழப்பாய் என சாபம் கொடுத்தார். தவறை உணர்ந்த பிரமதேவர் கும்பகோணம் வந்து தவம் மேற்கொண்டு அஸ்வமேத யாகம் செய்தார். மகிழ்ந்த மகாவிஷ்ணு நான்கு வேதங்களின் உட்பொருளையும் மகிமையும் பிரம்மனுக்கு விளக்கி சாபவிமோசனம் கொடுத்து இங்கேயே கோவில் கொள்ளுமாறு அருளினார். அவ்வாறே தன் தேவியறோடும் பிரம்மனின் வேண்டுகோளுக்கு இணங்கி மகாவிஷ்ணு வேத நாராயணபெருமாள் என்ற திருநாமத்துடன் கோவில் கொண்ட இடமே இந்த பிரம்மன் கோவில்.
# தாமசு பாக்



**தாமசு பாக்** (*Thomas Bach*, வர்ட்சுபர்கில் பிறப்பு: 29 திசம்பர் 1953) செருமானிய வழக்கறிஞரும் முன்னாள் வாள்வீச்சு வீரரும் ஆவார். இவர் பன்னாட்டு ஒலிம்பிக் குழுவின் ஒன்பதாவது மற்றும் தற்போதைய தலைவராக உள்ளார். இடாய்ச்சு ஒலிம்பிக் விளையாட்டுக் குழுவின் (**DOSB**) செயற்குழு உறுப்பினராகவும் உள்ளார்.  
## வாள்வீச்சு விளையாட்டு

பாக் டாபெர்பிசோசைம் வாள்வீச்சு சங்கத்தின் (*FC Tauberbischofsheim*) முன்னாள் விளையாட்டுக்காரர் ஆவார். 1976இல் மொண்ட்ரியாலில் நடந்த கோடைக்கால ஒலிம்பிக் விளையாட்டுப் போட்டிகளில் பங்கேற்று வாள்வீச்சிற்கான அணி விளையாட்டில் செருமானிய அணிக்கு தங்கப் பதக்கம் வென்றளித்தார். அடுத்தாண்டு புவனெசு ஐரிசில் நடந்த வாள்வீச்சு உலகப் போட்டிகளில் உலகச் சாதனையாளராக பட்டம் வென்றார்.  

## மேற்சான்றுகள்
# நகர் படிம அருங்காட்சியகம் (நியூ யார்க்)



**நகர்படிம அருங்காட்சியகம்** (*Museum of the Moving Image*) நியூயார்க் நகரத்தின் குயின்சு பரோவில் அசுடோரியாவில் அமைந்துள்ள ஊடக அருங்காட்சியகமாகும். இது தற்போது *காப்மேன் அசுடோரியா இசுடூடியோசு* என அறியப்படும் முன்னாளையக் கட்டிடத்தில் உள்ளது. இந்த அருங்காட்சியகம் *நகர்படிம அமெரிக்க அருங்காட்சியகம்* என 1988இல் துவங்கப்பட்டது. மார்ச் 2008இல் $67 மில்லியன் செலவில் விரிவாக்கப்பட்ட இந்த அருங்காட்சியகம் சனவரி 2011இல் மீண்டும் திறக்கப்பட்டது. இந்த விரிவாக்கத்தை கட்டிட வடிவமைப்பாளர் தாமசு லீசர் வடிவமைத்திருந்தார்.  
## மேற்சான்றுகள்
# அசுடோரியா, குயின்சு



**அசுடோரியா** (*Astoria*, *அஸ்டோரியா*) நியூயார்க் நகரத்தின் குயின்சு பரோவின் வடமேற்குப் பகுதியிலுள்ள நடுத்தர மக்கள் மற்றும் வணிகமய புறநகர் பகுதியாகும். இங்கு 154,000 மக்கள் வாழ்கின்றனர். இதன் கிழக்கு ஆற்றை எல்லையாகக் கொண்டுள்ளது; குயின்சு பரோவின் மற்ற புறநகரங்களான நீள்தீவு நகரம், சன்னிசைடு, உட்சைடு புறநகரங்களை அடுத்துள்ளது.  
## மக்கள்தொகையியல்

அசுடோரியாவில் முதன்முதலில் 17ஆம் நூற்றாண்டில் டச்சுக்ககாரர்களும் செருமானியரும் குடியேறினர். 19வது மற்றும் துவக்க இருபதாம் நூற்றாண்டில் நிகழ்ந்த ஐரிய புலம்பெயர் மக்கள் இங்கு குடியேறினர். அடுத்து பெருமளவில் இத்தாலியர்கள் இங்கு குடிபெயர்ந்தனர். பல இத்தாலிய உணவகங்கள், அடுமனைகள், பிட்சா கடைகளை நிறுவினர். குறிப்பாக இக்கடைகளை திட்மார்சு புலேவார்டில் காணலாம்.  

அமெரிக்க யூதர்களும் குறிப்பிட்டளவில் இங்கு வாழ்கின்றனர். வரலாற்றிடங்களுக்கான தேசிய பதிவேட்டில் இடம்பெற்றுள்ள அசுடோரியா இசுரேல் மையம் 1925இல் கட்டப்பட்டது. முன்னதாக 1904இல் கட்டப்பட்ட மிஷ்கான் இசுரேல் பிரார்த்தனைக் கூடம் வளர்ந்து வந்த யூதர்களின் தேவையை சந்திக்க இயலாததால் புதிய மையம் கட்டப்பட்டது.  

1960களில் பெருமளவில் கிரேக்கத்திலிருந்து பலர் இங்கு குடியேறினர்; அவ்வாறே 1974இல் சைப்பிரசிலிருந்து பலர் புலம் பெயர்ந்தனர். இங்குள்ள பல கிரேக்க உணவகங்கள், அடுமனைகள், மதுவகங்கள், மற்றும் கிரேக்க மரபுவழித் தேவாலயங்கள் கிரேக்கர்களின் பண்பாட்டுத் தாக்கத்திற்கு சான்றுகளாக உள்ளன. 1980இல் அசுடோரியாவிலுள்ள கிரேக்கர்களின் எண்ணிக்கை 22,579ஆக இருந்தது; இது வந்தேறிகளின் எண்ணிக்கை மற்றும் குடிப்பிறப்புகள் குறைந்ததால் 1990இல் 18,127க்கு இறங்கியது. அண்மைய கிரேக்க நாட்டுப் பொருளியல் சிக்கல்களை அடுத்து மீண்டும் ஆயிரக்கணக்கில் கிரேக்கர்கள் குடியேறியத் துவங்கியுள்ளனர்.  

அசுடோரியாவில் கிட்டத்தட்ட 20,000 மால்ட்டா அமெரிக்கர்கள் வாழ்கின்றனர். இவர்களில் பலரும் தற்போது வேறிடங்களுக்கு குடிபெயறத் துவங்கியுள்ளனர்.  

1970களின் மத்தியிலிருந்து, இங்குள்ள அராபியர்களின் மக்கள்தொகை கூடி வருகின்றது; லெபனான், எகிப்து, சிரியா, யெமன், தூனிசியா, மொரோக்கோ, அல்சீரியா நாடுகளிலிருந்து புலம் பெயர்ந்து வந்துள்ளனர். 1990களில், 28வது நிழற்சாலைக்கும் அசுடோரியா புலேவார்டுக்கும் இடையே உள்ள இசுடீன்வே சாலையில் பல அராபியக் கடைகள், உணவகங்கள் நிறுவப்பட்டன; இப்பகுதி உள்ளூர் மக்களிடையே "லிட்டில் எகிப்து" என அறியப்படுகின்றது.  

1990களில் கணிசமான தென் அமெரிக்க, ஐரோப்பிய மக்கள் குடியிருக்கத் தொடங்கினர். 36வது நிழற்சாலைப் பகுதியில் பிரேசிலியர்கள் பெருமளவில் வசிக்கின்றனர். அல்பேனியர்கள், பல்கேரியர்கள், and பொசினியர்களின் மக்கள்தொகை வளர்ந்து வருகின்றது. பல எசுப்பானிய அமெரிக்கர்களும் அசுடோரியாவில் வாழ்கின்றனர்.  

இங்கு வாழ்ந்திருந்த பெரும்பாலான வங்காளதேச அமெரிக்கர்கள் 2001இல் டெட்ராய்ட் பெருநகரத்திற்கு இடம்பெயர்ந்துள்ளனர். இருப்பினும் வங்காளதேசத்திலிருந்து புதிதாக இங்கு குடிபெயர்வோரின் எண்ணிக்கை வளர்ந்து வருகின்றது.  

## மேற்சான்றுகள்
# டையூன் இடுலி



**டையூன் இடுலி** (Dioon edule) என்பது ஒரு தாவரமாகும். இது மெக்சிக்கோவைச் சேர்ந்தது. இது பால்மா டி லா வர்ஜன் என்றும் அழைக்கப்படுகிறது. இத்தாவரவகை மிக பழமையான விதை தாவரமாகும். இவைற்றின் புதைபடிவங்கள் டைனோசர் வாழ்ந்த காலத்திலேயே கிடைக்கின்றன. இது Zamiaceae என்ற தாவரவியல் குடும்பத்தைச் சேர்ந்த்தாகும். இது Cycadales என்ற பேரினத்தைச் சேர்ந்தது.  

இதில் இரண்டு கிளையினங்கள் உள்ளதாக அறியப்படுகிறது. அவை பின்வருமாறு,  

- Dioon edule subsp. augustifolium
- Dioon edule subsp. edule

இந்த மரம்தான் உலகில் மிக மிக மெதுவாக வளரக்கூடிய மரமாகும். மெக்சிகோ நாட்டின் தேசியப் பூங்காவில் உள்ள ஒரு மரம் ஆறு அடி ஆறு அங்குலம் வளர 1000 ஆண்டுகள் எடுத்துக்கொண்டது. மெக்சிகோவிலிருந்து இதன் விதை கொண்டுவரப்பட்டு, ஏற்காடு தாவரவியல் பூங்காவில் 1990 இல் ஒரு கன்று உருவாக்கப்பட்டது. இது நடப்படுடு 25 ஆண்டுகள் ஆன நிலையிலும் சில அங்குல உயரம் மட்டுமே வளர்ந்துள்ளது. இந்தத் தாவரத்தின் அடிப்பாகம்கூட, இன்னமும் தரையைவிட்டு வெளியே வரவில்லை என்பது குறிப்பிடத்தக்கது.
# பிரதாப்காட் மாவட்டம்


**பிரதாப்காட் மாவட்டம்** (Pratapgarh district) (இந்தி: जिला प्रतापगढ़) மேற்கு இந்தியாவில் அமைந்துள்ள இராஜஸ்தான் மாநிலத்தின் 33 மாவட்டங்களில் ஒன்றாகும். இம்மாவட்டத் தலைமையிட நகரம் **பிரதாப்காட்** ஆகும்.  
இராஜஸ்தான் மாநிலத்தின் பகுதியில் அமைந்த இம்மாவட்டம் உதய்பூர் கோட்டத்தில் உள்ளது.  

இராஜஸ்தான் மாநிலத்தில் 33-வது மாவட்டமாக பிரதாப்காட் மாவட்டம் 26 சனவரி 2008-இல், சித்தோர்கார் மாவட்டத்தின் சில வருவாய் வட்டங்களைக் கொண்டு நிறுவப்பட்டது.  

இராஜஸ்தான் மாநிலத்தில் மக்கள் தொகை குறைந்த மாவட்டங்களில் இம்மாவட்டம் ஜெய்சல்மேர் மாவட்டத்திற்கு அடுத்து இரண்டாவது இடத்தில் உள்ளது.  

## அமைவிடம்
பிரதாப்காட் மாவட்டத்தின் வடக்கில், சித்தோர்கார் மாவட்டம் வடகிழக்கில் நீமச் மாவட்டம், இராஜஸ்தான், கிழக்கில் மண்டசௌர் மாவட்டம், (மத்தியப் பிரதேசம்), தென்கிழக்கில் ரத்லம் மாவட்டம், (மத்தியப் பிரதேசம்), தென்மேற்கில் பான்ஸ்வாரா மாவட்டம், மேற்கில் டுங்கர்பூர் மாவட்டம், வடமேற்கில் உதய்பூர் மாவட்டம் எல்லைகளாக அமைந்துள்ளது.  

## புவியியல்
பிரதாப்காட் கடல் மட்டத்திலிருந்து 580 மீட்டர் உயரத்தில் உள்ளது. ஆரவல்லி மலைத்தொடர் மற்றும் மால்வா மேட்டுநிலங்களின் சந்திப்பில் பிரதாப்காட் மாவட்டம் அமைந்துள்ளது.  
4,11,736 ஹெக்டேர் பரப்பளவு கொண்ட இம்மாவட்டத்தின் காடுகளின் பரப்பளவு 1,20,976 ஹெக்டர் ஆகும்.  

## மாவட்ட நிர்வாகம்
பிரதாப்காட் மாவட்டம் அர்னோட், சிஹோட்டி சத்ரி, தாரியாவாட், பீபல் கூண்ட் மற்றும் பிரதாப்காட் என ஐந்து வருவாய் வட்டங்களையும், 921 கிராமங்களையும் கொண்டுள்ளது.  

## மக்கள் தொகையியல்
2011 ஆம் ஆண்டு இந்திய மக்கள் தொகை கணக்கெடுப்பின் படி இம்மாவட்டத்தின் மொத்த மக்கள் தொகை 867,848 ஆக உள்ளது. கிராமப்புறங்களில் 91.73% மக்களும்; நகரப்புறங்களில் 8.27% மக்களும் வாழ்கின்றனர். கடந்த பத்தாண்டுகளில் (2001-2011) மக்கள் தொகை வளர்ச்சி விகிதம் 22.78% ஆக உயர்ந்துள்ளது. மக்கள் தொகையில் 437,744 ஆண்களும்; 430,104 பெண்களும் உள்ளனர். ஆயிரம் ஆண்களுக்கு 983 பெண்கள் என்ற விகிதத்தில் பாலின விகிதம் உள்ளது. 4,449 சதுர கிலோ மீட்டர் பரப்பளவு கொண்ட இம்மாவட்டத்தின் மக்கள் தொகை அடர்த்தி ஒரு சதுர கிலோ மீட்டர் பரப்பளவில் 195 மக்கள் வீதம் வாழ்கின்றனர். இம்மாவட்டத்தின் சராசரி படிப்பறிவு 55.97% ஆகவும், ஆண்களின் படிப்பறிவு 69.50% ஆகவும், பெண்களின் படிப்பறிவு 42.35% ஆகவும் உள்ளது. ஆறு வயதிற்குட்பட்ட குழந்தைகளின் எண்ணிக்கை 150,518 ஆக உள்ளது.  

### சமயம்
இம்மாவட்டத்தில் இந்து சமயத்தவரின் மக்கள் தொகை 827,293 (95.33 %) ஆகவும்; இசுலாமிய சமய மக்கள் தொகை 25,597 (2.95 %) ஆகவும்; சமண சமய மக்கள் தொகை 14,077 (1.62 %) ஆகவும்; சீக்கிய சமய, கிறித்தவ, பௌத்த சமய மக்கள் தொகை மிகக் குறைவாகவும் உள்ளது.  

### மொழிகள்
இராஜஸ்தான் மாநிலத்தின் ஆட்சி மொழியான இந்தி மொழியுடன், பஞ்சாபி, உருது மற்றும் இராச்சசுத்தானி, மார்வாரி போன்ற வட்டார மொழிகளும் இம்மாவட்டத்தில் பேசப்படுகிறது.  

## பொருளாதாரம்

இம்மாவட்டத்தின் முக்கிய வேளாண் பயிர்கள் நிலக்கடலை, சோளம், சோயா பீன்ஸ், பருப்பு வகைகள், தாணியங்கள், ஆமணக்கு, பார்லி, கோதுமை ஆகும்.  

இம்மாவட்டத்தில் அரசு உரிமம் பெற்ற அபின் பயிரிடுவோர் 6,781-ஆக உள்ளனர். இந்திய அரசின் போதை மருந்து கட்டுப்பாட்டுத் துறையின் அறிக்கையின் படி, பிரதாப்காட் மாவட்டத்தில் 2011-ஆம் ஆண்டில் 15,85,373 கிலோ கிராம் அளவிற்கு அபின் உற்பத்தி செய்யப்பட்டதாக அறியமுடிகிறது.
# சுன்சுனூ மாவட்டம்



மாநிலத்தில் சுன்சுனூ மாவட்டம்; எண் 26]]  

**சுன்சுனூ மாவட்டம்** (Jhunjhunu district) (இந்தி:झुन्झुनू जिला) மேற்கு இந்தியாவில் அமைந்துள்ள இராஜஸ்தான் மாநிலத்தின் 33 மாவட்டங்களில் ஒன்றாகும். இம்மாவட்டத் தலைமையிட நகரம் **சுன்சுனூ** ஆகும்.  
இராஜஸ்தான் மாநிலத்தின் பகுதியில் அமைந்த இம்மாவட்டம் ஜெய்பூர் கோட்டத்தில் உள்ளது.  
இந்திய அளவில் இம்மாவட்டம் இந்திய இராணுவத்திற்கு அதிக வீரர்களை அனுப்பிய பெருமை உடையது.  
இம்மாவட்டத்தின் பிலானி நகரத்தில் உள்ள பிர்லா தொழில்நுட்பம் மற்றும் அறிவியல் கழகம், உலக அள்வில் பெயர் அறிவியல் மற்றும் தொழில்நுட்ப நிறுவனமாகும்.  

## மாவட்ட அமைவிடம்
செகாவாதி பிரதேசத்தில் அமைந்த சுன்சுனூ மாவட்டத்தின் கிழக்கிலும்; வடகிழக்கிலும் அரியானா மாநிலமும்; தெற்கு, தென்கிழக்கு மற்றும் தென்மேற்கில் சீகர் மாவட்டம், வடக்கிலும், வடமேற்கிலும் சூரூ மாவட்டம் எல்லைகளாக அமைந்துள்ளது.  
## மாவட்ட நிர்வாகம்
இம்மாவட்டம் சுன்சுனூ, சிராவா, புஹானா, நவால்காட், மேல்சிசர், சூரஜ்காட் என 6 வருவாய் வட்டங்களைக் கொண்டது.  

இம்மாவட்டம் சுன்சுனூ, மண்டவா, நவால்காட், கேத்திரி, பிலானி,  
உதய்பூர்வாதி, சூரஜ்காட் என ஏழு சட்டமன்றத் தொகுதிகளையும்; சுன்சுனூ மக்களவைத் தொகுதியும் கொண்டுள்ளது.  
## மாவட்டப் பிரிப்பு
இம்மாவட்டத்தின் சில வருவாய் வட்டங்களைக் கொண்டு 7 ஆகஸ்டு 2023 அன்று புதிய நீம் கா தானா மாவட்டம் நிறுவப்பட்டது.  

## மக்கள் தொகையியல்
2011 ஆம் ஆண்டு இந்திய மக்கள் தொகை கணக்கெடுப்பின் படி இம்மாவட்டத்தின் மொத்த மக்கள் தொகை 2,137,045 ஆக உள்ளது. கிராமப்புறங்களில் 77.11% மக்களும்; நகரப்புறங்களில் 22.89% மக்களும் வாழ்கின்றனர். கடந்த பத்தாண்டுகளில் (2001-2011) மக்கள் தொகை வளர்ச்சி விகிதம் 11.67% ஆக உயர்ந்துள்ளது. மக்கள் தொகையில் 1,095,896 ஆண்களும்; 1,041,149 பெண்களும் உள்ளனர். ஆயிரம் ஆண்களுக்கு 950 பெண்கள் என்ற விகிதத்தில் பாலின விகிதம் உள்ளது. 5,928 சதுர கிலோ மீட்டர் பரப்பளவு கொண்ட இம்மாவட்டத்தின் மக்கள் தொகை அடர்த்தி ஒரு சதுர கிலோ மீட்டர் பரப்பளவில் 361 மக்கள் வீதம் வாழ்கின்றனர். இம்மாவட்டத்தின் சராசரி படிப்பறிவு 74.13% ஆகவும், ஆண்களின் படிப்பறிவு 86.90% ஆகவும், பெண்களின் படிப்பறிவு 60.95% ஆகவும் உள்ளது. ஆறு வயதிற்குட்பட்ட குழந்தைகளின் எண்ணிக்கை 288,470 ஆக உள்ளது.  

### சமயம்
இம்மாவட்டத்தில் இந்து சமயத்தவரின் மக்கள் தொகை 1,905,682 (89.17 %) ஆகவும்; இசுலாமிய சமய மக்கள் தொகை 228,178 (10.68 %) ஆகவும்; சமண சமய, சீக்கிய சமய, கிறித்தவ, பௌத்த சமய மக்கள் தொகை மிகக் குறைவாகவும் உள்ளது.  

### மொழிகள்
இராஜஸ்தான் மாநிலத்தின் ஆட்சி மொழியான இந்தி மொழியுடன், பஞ்சாபி, உருது மற்றும் இராச்சசுத்தானி, மார்வாரி போன்ற வட்டார மொழிகளும் இம்மாவட்டத்தில் பேசப்படுகிறது.  

## தொழில்கள்
சுன்சுனூ மாவட்டத்தின் கேத்ரி வட்டத்தில் இந்தியாவின் பெரிய செம்பு சுரங்கங்கள் உள்ளது.  

## கல்வி நிறுவனங்கள்
- பிர்லா தொழில்நுட்பம் மற்றும் அறிவியல் கழகம்

## படக்காட்சியகம்

## இதனையும் காண்க
- நீம் கா தானா மாவட்டம்
- இராஜஸ்தான் மாவட்டப் பட்டியல்
# ராஜ்சமந்து மாவட்டம்



**ராஜ்சமந்து மாவட்டம்** (Rajsamand District) மேற்கு இந்தியாவில் அமைந்துள்ள இராஜஸ்தான் மாநிலத்தின் 33 மாவட்டங்களில் ஒன்றாகும். இம்மாவட்டத் தலைமையிட நகரம் **ராஜ்சமந்து** ஆகும். இம்மாவட்டம் உதய்பூர் கோட்டத்தில் உள்ளது. பனாஸ் ஆறு இம்மாவட்டத்தில் பாய்கிறது.  

## அமைவிடம்
ராஜ்சமந்து உதய்பூரின் வடக்கில் 67 கி மீ தொலைவிலும்; ஜெய்பூருக்கு தெற்கில் 352 கி மீ தொலைவிலும் தேசிய நெடுஞ்சாலை எண் 8-இல் உள்ளது. 4,768 சதுர கிலோ மீட்டர் பரப்பளவு கொண்ட ராஜ்சமந்து மாவட்டத்தின் வடமேற்கு எல்லையாக ஆரவல்லி மலைத்தொடரும்; பாலி மாவட்டம்; வடக்கில் அஜ்மீர் மாவட்டம், வடகிழக்கில் பில்வாரா மாவட்டம், தென்கிழக்கில் சித்தோர்கார் மாவட்டம், தெற்கில் உதய்பூர் மாவட்டம் எல்லைகளாக அமைந்துள்ளன.  

## மாவட்ட நிர்வாகம்
ராஜ்சமந்து மாவட்டம் ஏழு உட்கோட்டங்களையும்; ஒன்பது வருவாய் வட்டங்களையும்; ஏழு ஊராட்சி ஒன்றியங்களையும்; 207 கிராமப் பஞ்சாயத்துக்களையும் கொண்டது.  

## பொருளாதாரம்
இந்தியாவில் பொருளாதாரத்தில் மிகவும் பின் தங்கிய 250 [[மாவட்டம் (இந்தியா)|மாவட்டங்களில் ஒன்றாக இம்மாவட்டத்தையும் 2006-ஆம் ஆண்டில் இந்திய அரசு அறிவித்துள்ளது. எனவே இம்மாவட்டத்தின் ஊராக வளர்ச்சித் திட்டங்களுக்கு இந்திய அரசின் பஞ்சாயத்து ராஜ் அமைச்சகம் ஆண்டு தோறும் நிதியுதவி வழங்குகிறது.  

## மக்கள் தொகையியல்
2011 ஆம் ஆண்டு இந்திய மக்கள் தொகை கணக்கெடுப்பின் படி இம்மாவட்டத்தின் மொத்த மக்கள் தொகை 1,156,597 ஆக உள்ளது. கிராமப்புறங்களில் 84.11% மக்களும்; நகரப்புறங்களில் 15.89% மக்களும் வாழ்கின்றனர். கடந்த பத்தாண்டுகளில் (2001-2011) மக்கள் தொகை வளர்ச்சி விகிதம் 17.18% ஆக உயர்ந்துள்ளது. மக்கள் தொகையில் 581,339 ஆண்களும்; 575,258 பெண்களும் உள்ளனர். ஆயிரம் ஆண்களுக்கு 990 பெண்கள் என்ற விகிதத்தில் பாலின விகிதம் உள்ளது. 4,655 சதுர கிலோ மீட்டர் பரப்பளவு கொண்ட இம்மாவட்டத்தின் மக்கள் தொகை அடர்த்தி ஒரு சதுர கிலோ மீட்டர் பரப்பளவில் 248 மக்கள் வீதம் வாழ்கின்றனர். இம்மாவட்டத்தின் சராசரி படிப்பறிவு 63.14 % ஆகவும், ஆண்களின் படிப்பறிவு 78.42 % ஆகவும், பெண்களின் படிப்பறிவு 47.95 % ஆகவும் உள்ளது. ஆறு வயதிற்குட்பட்ட குழந்தைகளின் எண்ணிக்கை 176,041 ஆக உள்ளது.  

### சமயம்
இம்மாவட்டத்தில் இந்து சமயத்தவரின் மக்கள் தொகை 1,105,676 (95.60 %) ஆகவும்; இசுலாமிய சமய மக்கள் தொகை 33,677 (2.91 %) ஆகவும்; சமண சமய மக்கள் தொகை 14,966 (1.29 %) ஆகவும்; சீக்கிய சமய, கிறித்தவ, பௌத்த சமய மக்கள் தொகை மிகக் குறைவாகவும் உள்ளது.  

### மொழிகள்
இராஜஸ்தான் மாநிலத்தின் ஆட்சி மொழியான இந்தி மொழியுடன், பஞ்சாபி, உருது மற்றும் இராச்சசுத்தானி, மார்வாரி போன்ற வட்டார மொழிகளும் இம்மாவட்டத்தில் பேசப்படுகிறது.  

## புகழ் பெற்றவர்கள்
- மகாராணா பிரதாப்
- தாந்தியா தோபே
# த. இராசலிங்கம்


**தம்பிப்பிள்ளை இராசலிங்கம்** (21 நவம்பர் 1933) இலங்கைத் தமிழ் அரசியல்வாதியும், முன்னாள் நாடாளுமன்ற உறுப்பினரும் ஆவார்.  

இராசலிங்கம் இலங்கையின் வடக்கே வதிரி என்ற கிராமத்தில் 1933 நவம்பர் 21 இல் பிறந்தார். இவர் ஒரு கல்வித்துறை அதிகாரியாகப் பணியாற்றினார்.  

## அரசியலில்
இராசலிங்கம் தமிழர் விடுதலைக் கூட்டணியின் சார்பாக 1977 நாடாளுமன்றத் தேர்தலில் உடுப்பிட்டித் தொகுதியில் போட்டியிட்டு வெற்றி பெற்று நாடாளுமன்றம் சென்றார்.  

இலங்கைத் தமிழ்ப் போராளிகளின் அழுத்தத்தாலும், தமிழ் ஈழத்துக்கு ஆதரவளிப்பதில்லை என நாடாளுமன்றத்தில் சத்தியப்பிரமாணம் எடுப்பதற்கான ஆறாம் திருத்தச் சட்டமூலத்துக்கு எதிர்ப்புத் தெரிவித்தும், கருப்பு சூலை வன்முறைகளில் சிங்கள காடையர்களினால் 3,000 தமிழ் மக்கள் கொல்லப்பட்டமைக்கு எதிர்ப்புத் தெரிவித்தும், அனைத்து தமிழர் விடுதலைக் கூட்டணி உறுப்பினர்களும் 1983 முதல் நாடாளுமன்றத்தை ஒன்றியொதுக்கல் செய்தார்கள். மூன்று மாதங்கள் நாடாளுமன்றத்துக்குச் சமூகமளிக்காத நிலையில், 1983 அக்டோபர் 22 இல் இராசலிங்கம் நாடாளுமன்ற இருக்கைகளை இழந்தார்.
# கு. உமாதேவி

**கு. உமாதேவி** என்பவர் கவிஞரும் திரைப்பட பாடலாசிரியரியரும் ஆவார்,  

## எழுதிய திரைப்பாடல்கள்
கீழே காண்பது பாடலாசிரியர் உமாதேவி எழுதிய பாடல்களின் தொகுப்பு ஆகும்.  

| 2014 | *மெட்ராஸ்* | நான் நீ |
| --- | --- | --- |
| 2015 | *இனிமே இப்படித்தான்* | அழகா ஆணழகா |
| *மாயா* | நானே வருவேன் |  |
| *கவலை வேண்டாம்* | மழைக்கால |  |
| *ரங்கூன்* | வரை மீறும் |  |
| *ஆதித்யன்* | அன்பே, அன்பே & கடல் தாண்டி |  |
| 2016 | *கபாலி* | } |
# அக்கினிக் கரங்கள்



**அக்கினிக் கரங்கள்** 1987, ஒக்ரோபர் 21 - 22ந் திகதிகளில் யாழ் போதனா வைத்தியசாலைக்குள் இந்திய அமைதிப் படை புரிந்த படுகொலையை மையமாக வைத்து எழுதப்பட்ட குறுநாவல் ஆகும். தமிழீழப் போராட்டம் தொடர்பாக வெளிவந்த நூல்களில் இதுவும் ஒன்று. இதை நாவண்ணன் எழுதியுள்ளார். இதனை மாறன் பதிப்பக வெளியீடு வெளியிட்டுள்ளது. இந்நூல் மார்ச் 1, 2016 இல் கிளிநொச்சியில் வெளியிடப் பட்டது.  

## கதை
# கும்பகோணம் ராஜகோபாலசுவாமி கோயில்



சுமார் 500 வருடங்கள் பழைமையான **கும்பகோணம் ராஜகோபாலசுவாமி கோயில்**, தமிழகத்தில், தஞ்சாவூர் மாவட்டத்திலுள்ள கும்பகோணத்தில் மையப் பகுதியான பெரியகடைத்தெருவில் அமைந்துள்ளது. கும்பகோணம் தோப்புத்தெருவில் இன்னொரு ராஜகோபாலசுவாமி கோயில்உள்ளது.  

## தல வரலாறு
கோயில் சிறியதாயினும் மிகவும் சிறப்பாகக் கட்டப்பட்டுள்ளது. இறைவன் திருமேனியும், தாயார் திருமேனியும் அழகே உருவாக அமைந்துள்ளது. இக்கோயில் அமைந்துள்ள கடைத்தெருவாக இருப்பதால் பக்தர்கள் வந்த வண்ணம் உள்ளனர். இக்கோயிலின் முக்கிய திருவிழா 12 கருடசேவையாகும்.  

## மூலவர், தாயார்
இக்கோயிலில் உள்ள மூலவர் ராஜகோபாலர் ஆவார். தாயார் செங்கமலவல்லி, ருக்மணி, சத்தியபாமா. மூலவராக மட்டுமன்றி உற்சவராகவும் ராஜகோபாலர் அழகு வடிவாக உள்ளார்.  

‘கோ‘ என்றால் பசு. ‘பாலன்‘ என்றால் சிறுவன். ஏழை, எளியவர்களுக்கு அருள் வழங்கும் கோபாலனாக, ராஜகோபாலசுவாமி இங்கு இருக்கிறார். துணைவியரோடு என்றும் அலங்காரப் பிரியனாக ராஜ கம்பீரம் பொருந்தியவராக எண்ணற்ற அணிகலன்களுடன் இருப்பதைப் பார்ப்பதற்கு மனம் நிறைவாக இருக்கும்.  

## தீர்த்தம்
பெற்றாமரை, காவிரி அரசலாறு.  

## கோயில் சிறப்பு
மன்னார்குடி இராஜகோபாலசாமி எந்தக் கோலத்தில் அருள் பாலித்து வருகிறாரோ அதே நின்ற கோலத்தில் ருக்மணி-சத்யபாமா சமேதராக இராஜகோபால ஸ்வாமி கையில் மூன்று வளைவு கொண்ட சாட்டை கயிற்றுடன் கூடிய பொற்கோலை ஏந்தியும் இடக்கையை சத்தியபாமாவின் தோள் மீது வைத்தும் அழகுடன் காட்சி தருகிறார். மூலவரின் அமைப்பைப் போன்றே உற்சவ மூர்த்தியும் அமைந்துள்ளது. இராஜகோபால ஸ்வாமிக்கு வலப்புறம் செங்கமலவல்லி தாயார் தனி சன்னிதி கொண்டு அருள்கிறார். ஸ்வாமி சன்னிதிக்கு இடப்புறம் சங்கு சக்கரத்துடன் நான்கு கரங்களுடன் ஸ்ரீநிவாசப்பெருமாள் தனி சன்னிதி கொண்டுள்ளார். கருடாழ்வார் மற்றும் ஆஞ்சனேயர் தனி சன்னிதி கொண்டு அருள்கிறார்கள். இங்குள்ள ஸ்ரீசந்தானகிருஷ்ணர் விக்கிரகத்தை மடியில் வைத்து பிரார்த்தித்து குழந்தைப் பேறு பெறுகின்றனர்.  

## விழாக்கள்
### 12 கருட சேவை
கும்பகோணத்தில் சித்திரை மாதம் வளர்பிறையில் அமாவாசைக்கு அடுத்து வருகின்ற 3ஆவது திதியான அட்சய திருதியையில் காலையில் இவ்விழா கொண்டாடப்பெறுகிறது. கும்பகோணத்திலுள்ள சார்ங்கபாணி, சக்கரபாணி, இராமஸ்வாமி, ராஜகோபாலஸ்வாமி, வராகப்பெருமாள், வெங்கட்ராயர் அக்ரகாரம் பட்டாபிராமர், மல்லுக தெரு சந்தான கோபாலகிருஷ்ணன், நவநீதகிருஷ்ணன், புளியஞ்சேரி வேணுகோபால சுவாமி, மேலக்காவேரி வரதராஜப்பெருமாள், நவநீதகிருஷ்ணன், சோலையப்பன் தெரு ராமசுவாமி ஆகிய 12 வைணவ கோயில்களைச் சேர்ந்த உற்சவப் பெருமாள் சுவாமிகள் கருட வாகனத்தில் புறப்பட்டு பெரிய கடைத் தெருவில் ஒரே இடத்தில் எழுந்தருளுகின்றனர்.  

### பிற விழாக்கள்
மாத ரோகிணி நட்சத்திரம், சித்திரை அட்சயதிருதியை, ஆடிபூர திருக்கல்யாணம், ஸ்ரீஜெயந்தி, நவராத்திரி, மாசிபிரம்மோற்சவம் ஆகிய திருவிழாகள் சிறப்பாக நடைபெறுகிறது.  

## குடமுழுக்கு
இக்கோயிலில் புதிய ராஜகோபுரம் அமைக்கப்பட்டு, 16.6.2015 அன்று குடமுழுக்கிற்கான பூஜைகள் தொடங்கின. வெள்ளிக்கிழமை காலை புனித கும்பங்கள் புறப்பட்டு, விமானத்தை அடைந்தன. அங்கு கலசத்திற்குப் புனித நீர் ஊற்றப்பட்டு, 19.6.2015 வெள்ளிக்கிழமை குடமுழுக்கு நடைபெற்றது.  

## பிற கோயில்கள்
பெரிய கடைத்தெருவில் பெரியக்கடைத்தெரு அனுமார் கோயில் தொடங்கி இத்தெருவில் சரநாராயணப்பெருமாள் கோயில்,கூரத்தாழ்வார் சன்னதி, உடையவர் சன்னதி, ராஜகோபாலஸ்வாமி கோயில், கும்பகோணம் ஜெயவீர ஆஞ்சநேயர் கோயில் உள்ளிட்ட கோயில்கள் உள்ளன.  

## 19 சூன் 2015 கும்பாபிஷேகத்திற்குப் பின் கோயில்
# சீகர் மாவட்டம்

---

மாநிலத்தில் சீகர் மாவட்டம் (எண்; 25)]]  

**சீகர் மாவட்டம்** (Sikar district) (இந்தி:सीकर जिला) மேற்கு இந்தியாவில் அமைந்துள்ள இராஜஸ்தான் மாநிலத்தின் 33 மாவட்டங்களில் ஒன்றாகும். இம்மாவட்டத் தலைமையிட நகரம் சிகர் ஆகும்.  
இராஜஸ்தான் மாநிலத்தின் பகுதியில் அமைந்த இம்மாவட்டம் ஜெய்ப்பூர் கோட்டத்தில் உள்ளது.  

## அமைவிடம்
இராஜஸ்தான் மாநிலத்தின் வடகிழக்கில் செகாவதி பிரதேசத்தில் அமைந்துள்ள சீகர் மாவட்டத்தின் வடக்கில் சுன்சுனூ மாவட்டம், வடமேற்கில் சூரூ மாவட்டம், தென்மேற்கில் ஜெய்ப்பூர் மாவட்டம் எல்லைகளாக உள்ளது. சீகர் மாவட்டப் பகுதியின் பழைய பெயர் *வீர் பான் கா பாஸ்* ஆகும் (Veer Bhan Ka Bas).  
## மாவட்ட நிர்வாகம்

சீகர் மாவட்டம் சீக்கர், பதேப்பூர், லட்சுமன்காட், தந்தராம்காட், ஸ்ரீ மாதோப்பூர், நீம்-கா-தானா, கண்டேலா, தோத், ராம்காட் செக்காவதி என ஒன்பது வருவாய் வட்டங்களையும்; தோத், பிப்ராலி, பதேப்பூர், லட்சுமன்காட், தண்டராம்காட், ஸ்ரீமாதோப்பூர், கண்டேலா, நீம் கா தானா, மற்றும் படான் என ஒன்பது ஊராட்சி ஒன்றியங்களையும்; 1183 கிராமங்களையும்; 342 கிராமப் பஞ்சாயத்துக்களையும்; ஒரு நகரப் பஞ்சாயத்தையும்; எட்டு நகராட்சி மன்றங்ககளையும் கொண்டுள்ளது.  

## அரசியல்

சீகர் மாவட்டம் சீக்கர், பதேப்பூர், லட்சுமன்காட், தந்தராம்காட், ஸ்ரீ மாதேப்பூர், நீம்-கா-தானா, கண்டேலா மற்றும் தோட் என எட்டு சட்டமன்ற தொகுதிகளையும்; மேலும் சீகர் எனும் மக்களவைத் தொகுதியும் கொண்டுள்ளது.  

## நெடுஞ்சாலைகள்
ஜெய்சல்மேர் - ஆக்ராவை இணைக்கும் 485 கிலோ மீட்டர் நீள தேசிய நெடுஞ்சாலை 11 மற்றும் மாநில நெடுஞ்சாலை எண் 8 இம்மாவட்டத்தின் வழியாக செல்கிறது.  

## மக்கள் தொகையியல்
2011 ஆம் ஆண்டு இந்திய மக்கள் தொகை கணக்கெடுப்பின் படி சீகர் மாவட்டத்தின் மொத்த மக்கள் தொகை 2,677,333 ஆக உள்ளது. கிராமப்புறங்களில் 76.32% மக்களும்; நகரப்புறங்களில் 23.68% மக்களும் வாழ்கின்றனர். கடந்த பத்தாண்டுகளில் (2001-2011) மக்கள் தொகை வளர்ச்சி விகிதம் 17.03% ஆக உயர்ந்துள்ளது. மக்கள் தொகையில் 1,374,990 ஆண்களும்; 1,302,343 பெண்களும் உள்ளனர். ஆயிரம் ஆண்களுக்கு 848 பெண்கள் என்ற விகிதத்தில் பாலின விகிதம் உள்ளது. 7,732 சதுர கிலோ மீட்டர் பரப்பளவு கொண்ட இம்மாவட்டத்தின் மக்கள் தொகை அடர்த்தி ஒரு சதுர கிலோ மீட்டர் பரப்பளவில் 346 மக்கள் வீதம் வாழ்கின்றனர். இம்மாவட்டத்தின் சராசரி படிப்பறிவு 71.91% ஆகவும், ஆண்களின் படிப்பறிவு 85.11% ஆகவும், பெண்களின் படிப்பறிவு 58.23% ஆகவும் உள்ளது. ஆறு வயதிற்குட்பட்ட குழந்தைகளின் எண்ணிக்கை 379,874 ஆக உள்ளது.  

### சமயம்
இம்மாவட்டத்தில் இந்து சமயத்தவரின் மக்கள் தொகை 2,342,076 (87.48 %) ஆகவும்; இசுலாமிய சமய மக்கள் தொகை 327,583 (12.24 %) ஆகவும்; சமண சமய, சீக்கிய சமய, கிறித்தவ, பௌத்த சமய மக்கள் தொகை மிகக் குறைவாகவும் உள்ளது.  

### மொழிகள்
இராஜஸ்தான் மாநிலத்தின் ஆட்சி மொழியான இந்தி மொழியுடன், உருது மற்றும் இராச்சசுத்தானி, மார்வாரி போன்ற வட்டார மொழிகளும் இம்மாவட்டத்தில் பேசப்படுகிறது.
# பரத்பூர்



கொடி]]  
**பரத்பூர்** (Bharatpur), மேற்கு இந்தியாவில் அமைந்துள்ள இராஜஸ்தான் மாநிலத்தின் 33 மாவட்டங்களில் ஒன்றான பரத்பூர் மாவட்டத்தின் நிர்வாகத் தலைமையிட நகரம் மற்றும் மாநகராட்சி ஆகும்.  

பரத்பூர் நகரம் புதுதில்லிருந்து தெற்கில் 180 கி மீ தொலைவிலும்; மாநிலத் தலைநகரான ஜெய்ப்பூரிலிருந்து 178 கி மீ தொலைவிலும்; ஆக்ராவிலிருந்து மேற்கே 34 கி மீ தொலைவிலும்; பதேப்பூர் சிக்ரியிலுருந்து 22 கி மீ தொலைவிலும்; கிருஷ்ண ஜென்மபூமியான மதுராவிலிருந்து 34 கி மீ தொலைவிலும் அமைந்துள்ளது.  
மேலும் பரத்பூர் நகரம் இராஜஸ்தான் மாநிலத்தின் பரத்பூர் கோட்டத்தின் தலைமையிடமாகும்.  

இந்திய விடுதலைக்கு முன்னர் வரை பரத்பூர் நகரம், பரத்பூர் சமஸ்தானத்தின் தலைநகராக இருந்தது.  

புதுதில்லி தேசிய தலைநகர் வலயத்தில் பரத்பூர் நகரம் இணைக்கப்பட்டுள்ளது.  

பரத்பூர் நகரம் இராஜஸ்தான் மாநிலத்தின் கிழக்கு வாயிலாக அமைந்துள்ளது.  
பரத்பூர் நகரத்திற்கு அருகில் உள்ள கேவலாதேவ் தேசியப் பூங்காவை யுனேஸ்கோ நிறுவனம், 1985-ஆம் ஆண்டில் உலகப் பாரம்பரியக் களமாக அறிவித்துள்ளது.  

பரத்பூர் தில்லி - ஜெய்ப்பூர் - ஆக்ரா முக்கோணத்தில் அமைந்த நகரமாகும்.  

## வரலாறு

ஆட்சியாளர்களின் சின்னம்]]  

பரத்பூர் ஆட்சியாளர்கள் இந்தோ-சிதியர்களின் வழித்தோன்றல்களான இராஜபுத்திர ஜாட் இனத்தைச் சேர்ந்தவர்கள். ஜாட் மன்னர்கள் பரத்பூர் சமஸ்தானத்தை 1670 முதல் 1947 முடிய ஆண்டனர்.  

## மக்கள் தொகையியல்
2011 ஆம் ஆண்டு இந்திய மக்கள் தொகை கணக்கெடுப்பின் படி பரத்பூர் நகரத்தின் மொத்த மக்கள் தொகை 252,342 ஆக உள்ளது. அதில் 133,780 ஆண்களும்; 118,562 பெண்களும் உள்ளனர். ஆயிரம் ஆண்களுக்கு 886 பெண்கள் என்ற விகிதத்தில் பாலின விகிதம் உள்ளது. சதுர சராசரி படிப்பறிவு 81.02 % ஆக உள்ளது. ஆறு வயதிற்குட்பட்ட குழந்தைகளின் எண்ணிக்கை 32,335 ஆக உள்ளது.  

### சமயம்
இந்நகரத்தில் இந்து சமயத்தவரின் மக்கள் தொகை 235,910 (93.30 %) ஆகவும்; இசுலாமிய சமய மக்கள் தொகை 9,363 (3.70 %) ஆகவும்; சமண சமய மக்கள் தொகை 1,845 (0.73 %) ஆகவும்; சீக்கிய சமய மக்கள் தொகை 4,917 (1.94 %) ஆகவும்; கிறித்தவ, பௌத்த சமய மக்கள் தொகை மிகக் குறைவாகவும் உள்ளது.  

### மொழிகள்
இராஜஸ்தான் மாநிலத்தின் ஆட்சி மொழியான இந்தி மொழியுடன், விரஜ மொழி,  
பஞ்சாபி, உருது மற்றும் இராஜஸ்தானி போன்ற வட்டார மொழிகளும் இந்நகரத்தில் பேசப்படுகிறது.  

## போக்குவரத்து

### தொடருந்து
தில்லி - மும்பை செல்லும் இருப்புப்பாதையில் பரத்பூர் தொடருந்து நிலையம் அமைந்துள்ளதால், தில்லி, ஆக்ரா, கோட்டா, சூரத், பாட்னா, அமிர்தசரஸ், வாரணாசி, லக்னோ, கான்பூர், ஜம்முதாவி, இந்தூர், மதுரா, தன்பாத், கயா, ஜோத்பூர், அலகாபாத், உதய்பூர், பரிதாபாத், அஜ்மீர், டேராடூன் போன்ற முக்கிய நகரங்களுக்கு தொடருந்து போக்குவரத்திற்கு வசதியாக உள்ளது.  

### சாலைகள்
ஜெய்ப்பூர் வழியாக பிகானேர் - ஆக்ரா செல்லும் தேசிய நெடுஞ்சாலை எண் 11 பரத்பூர் வழியாக செல்வதால், பேரூந்துப் போக்குவரத்திற்கு எளிதாக உள்ளது.  

## படக்காட்சியகம்
# விக்கிப்பீடியா:விக்கி நுட்பத் திறன்கள் பயிற்சிப் பட்டறை

வளரும் விக்கிமீடியா சமூகங்கள் **விக்கி நுட்பத் திறன்களைப்** பெற்று மேம்படுவதற்கான திட்டத்தை விக்கிமீடியா அறக்கட்டளை முன்னெடுக்கிறது. இத்தகைய திறன் மேம்பாட்டுப் பயிற்சியை உலகிலேயே முதன்முறையாக தமிழ் விக்கிமீடியா சமூகத்துடன் இணைந்து விக்கிமீடியா அறக்கட்டளை மேற்கொள்கிறது.  

## பயிற்சி நாட்கள்

ஏப்ரல் 29, 30 மற்றும் மே 1 2016.  

## பயிற்சி இடம்

**வெள்ளி, சனி மற்றும் ஞாயிறு:**  

தமிழ் இணையக் கல்விக்கழகம்,  

அண்ணா பல்கலைக்கழக வளாகம்,  

காந்தி மண்டபம் சாலை,  

கோட்டூர்புரம் காவல் நிலையம் எதிரில்,  

அண்ணா நூற்றாண்டு நூலகம் அருகில்,  

சென்னை – 600 025.  

தொ.பே : 91-44-2220 9400  

### வெளியூர்களில் இருந்து வருவோருக்கான தங்குமிடம்
அண்ணா மேலாண்மை நிலையம் தங்கும் விடுதி,  

“மகிழம்பூ”,  

163/1, பி.எஸ். குமாரசாமி இராஜா சாலை,  

(பசுமைவழிச்சாலை), சென்னை - 600028  

தொலைப்பேசி - +91-(0)44- 24938247 / 24937170  

கூகுள் வரைபடத்தில் இருப்பிடம் - https://goo.gl/maps/TB8RFWyR6c52  

அருகில் உள்ள பேருந்து நிறுத்தம் - அடையாறு நோக்கி / அடையாற்றில் இருந்து புறப்படும் பேருந்துகள் நிற்கும் இடம் - MGR Janaki College அல்லது Sathya Studios Bus stop. அங்கு இறங்கி தங்கும் இடம் நடக்கும் தூரமே (பார்க்க - நடந்து வரும் வழிக்கான வரைபடம்). அமைச்சர் பன்னீர்செல்வம் அவர்களது குடியிருப்புக்கு அருகே உள்ள இடம் என்றும் விசாரித்து வரலாம்.  

பறக்கும் இரயில் மூலம் வருபவர்கள் Greenways Road நிறுத்தத்தில் இறங்கி 100 மீட்டர். தூரம் வர வேண்டி இருக்கும். (வரைபடம்)  

## பங்கு பெறுவோர்
1. இரவி
1. உலோ.செந்தமிழ்க்கோதை
1. நீச்சல்காரன்
1. தகவலுழவன்
1. இரா. பாலசுப்ரமணியம்
1. சஞ்சீவி சிவகுமார்
1. மாதவன்
1. ஆதவன்
1. பாலாஜி
1. த.சீனிவாசன்
1. மதனாகரன்
1. சண்முகம்
1. செம்மல்
1. பாஹிம்
1. அருளரசன்
1. செங்கைப் பொதுவன்
1. சிவக்குமார்
1. க.ஷா. முஹம்மது அம்மார்
1. எஸ்ஸார்
1. சுடர்
1. இரகுமானுதீன் (CIS)
1. அனந்த் (CIS)
1. யுவராசு பாண்டியன் (WMF)

## நிகழ்ச்சி நிரல்
- பாட வேளை அட்டவணை
## பயிற்சித் திட்டம்
- கருவிகள்
# தேசிய இயற்கை வரலாற்று அருங்காட்சியகம், புது தில்லி



**தேசிய இயற்கை வரலாறு அருங்காட்சியகம்** (*National Museum of Natural History*, **NMNH** ), புது தில்லி இந்தியாவின் இரு இயற்கை அருங்காட்சியகங்களில் ஒன்றாகும். 1972 இல் நிறுவப்பட்டு 1978 இல் திறக்கப்பட்ட இந்த அருங்காட்சியகம் இந்திய அரசின் சுற்றுச்சூழல் மற்றும் வனங்கள் அமைச்சகத்தின் கீழ் இயங்குகின்றது. இது புது தில்லியின் மையப்பகுதியில் பரகம்பா சாலையில் தான்சென் மார்கில், கன்னாட் பிளேசு மெட்ரோ நிலையத்திற்கு அருகில் நேபாளத் தூதரகத்திற்கு எதிரில் அமைந்துள்ளது. ஏப்ரல் 26, 2016 அன்று ஏற்பட்ட தீ விபத்தில் அருங்காட்சியகத்தின் கட்டிடமும் அனைத்து சேகரிப்புகளும் முழுமையாக அழிபட்டன.  
## 2016 தீ விபத்து
ஏப்ரல் 26, 2016 விடிகாலையில் அருங்காட்சியகத்தில் பெரும் தீ விபத்து ஏற்பட்டது; இதில் காட்சிக்கு வைக்கப்பட்டிருந்த அனைத்து சேகரிப்புகளும் முழுமையாக நாசமடைந்தன.  

இந்த அருங்காட்சியகத்தில் 160 மில்லியன் ஆண்டுகளுக்கு முந்தைய பல்லிக்கால் தொன்மாவின் புதைபடிவ எலும்பும் மைசூரைச் சேர்ந்த புகழ் பெற்ற தோற்பாவைக் கலைஞர்கள் வான் இங்கென் மற்றும் வான் இங்கென் வடிவமைத்த நிரப்பிய விலங்குகளும் காட்சிக்கு வைக்கப்பட்டிருந்தன. இத்தீயை அணைக்க 200 தீயணைப்பு வீரர்களும் 35 தீயணைப்பு வண்டிகளும் பயன்படுத்தப்பட்டன; தீயைக் கட்டுக்குள் கொண்டுவர மூன்றரை மணி நேரத்திற்கும் கூடுதலாகப் போராடினர். கட்டிடத்தினுள் சிக்கிய ஆறு பேர் புகையினால் மயக்கமடைந்து மருத்துவமனைக்கு கொண்டு செல்லப்பட்டனர்.  

இந்த அருங்காட்சியகத்தில் காட்டுயிர்கள், சூழலியல், பாதுகாப்பு குறித்த விரிவான திரைப்படத் தொகுப்புகள் இருந்தன; ஊர்வன/நகர்வன காட்டுக்கள், டைனோசார்கள், உயிரின துவக்கமும் பரிணாமமும் குறித்த படத்தொகுப்புகள், இயற்கைப் பாதுகாப்பு, தாவரவினங்களும் விலங்கினங்களும் குறித்த பல காட்சிப் பொருட்கள் வைக்கப்பட்டிருந்தன.  

தீ விபத்திற்கான காரணம் அறியப்படவில்லை; அருங்காட்சியகத்தின் காட்சிப் பொருட்களாலும் மரப்பேழைகளாலும் தீ விரைவாகப் பரவியதாக கூறப்படுகின்றது.  

## மேற்சான்றுகள்

## வெளியிணைப்புகள்
- தேசிய இயற்கை வரலாறு அருங்காட்சியகத்தின் அலுவல்முறை வலைத்தளம்
# ரமேஷ் வைத்யா

**இரமேஷ் வைத்யா** (*Ramesh Vaidhya*) பத்திரிகையாளரும், தமிழ்த் திரைப்படப் பாடலாசிரியரும், கவிஞரும், சிறுவர் எழுத்தாளரும், நேரடித் தமிழ் சித்திரக்கதை எழுத்தாளரும் ஆவார்.  

## வாழ்க்கைக் குறிப்பு
இரமேஷ் வைத்யா தேனி மாவட்டத்தைச் சேர்ந்தவர். ஆனந்த விகடன் நிறுவனத்தில் பல ஆண்டுகள் பணி புரிந்தார். பின்னர் ஜன்னல் என்ற வார இதழின் ஆசிரியராகவும் உள்ளார். தற்போது தினமலர் குழுமத்தில் இருந்து வெளிவரும் ‘பட்டம்’ என்ற மாணவர் இதழ் ஆசிரியராக பணி புரிகிறார்.  

## திரைப்படப் பாடலாசிரியராக
இராஜு முருகனின் இயக்கிய *ஜோக்கர்* என்ற திரைப்படத்தில் இவர் எழுதிய *செல்லம்மா* என்ற பாடல் பெறும் வரவேற்பைப் பெற்றது. இயக்குநர் பத்ரியுடன் பணிபுரிந்திருக்கிறார். தில்லுமுல்லு என்ற திரைப்படத்திற்கு வசனம் எழுதியிருக்கிறார். ஆடாம ஜெயிச்சோமடா எனும் திரைப்படத்தில் *கூடி நிற்கும் கூட்டமெல்லாம்* எனும் பாடல் இவர் எழுதியது. பல ஆண்டுகள் முன்பே அஜித், பார்த்திபன் நடித்த நீ வருவாய் என என்ற ராஜகுமாரன் இயக்கிய படத்தில் *அதிகாலையில் சேவலை எழுப்பி* எனும் இவர் எழுதிய பாடல் மிக பிரபலமானது. தற்போது திரையுலகில் அதிக கவனம் பெற்று வருகிறார்.
# நிரங்காரி




**நிரங்காரி** (Nirankari) இந்தி: निरंकारी) எனில் உருவமற்ற இறைவனை வழிபடுபவர் என்று பொருள். நிரங்காரிப் பிரிவு சீக்கிய சமயத்தின் ஒரு உட்பிரிவாகும். இப்பிரிவை தற்கால சீக்கியர்கள் ஆதரிப்பதில்லை. 1980-இல் பஞ்சாபில் அகால் தக்த் சீக்கியர்களுக்கும், நிரங்காரி பிரிவு சீக்கியர்களுக்கும் ஏற்பட்ட மோதல் காரணமாக நிரங்காரி பிரிவினரை போலி நிரங்காரிகள் என அழைக்கப்பட்டனர்.  

தற்கால பாகிஸ்தான் நாட்டின் [ [பஞ்சாப், பாகிஸ்தான்|பஞ்சாப்]] மாகாணத்தின் ராவல்பிண்டி நகரத்தில் **பாபா தயாள் சிங்** (1785-1855) என்பவர் சீக்கிய சமயத்தின் நிரங்காரி பிரிவை நிறுவினார். இவர் சீக்கியப் பேரரசர் ராஜா ரஞ்சித் சிங்கின் சமகாலத்தவர் ஆவார்.  
பாபா தயாள் பாபா தயாள் சிங்கின் வாரிசு **பாபா தர்பார் சிங்** என்பவர் குரு பாபா தயாள் சிங்கின் சீக்கிய சமய சீர்திருத்தக் கொள்கைகளையும்; கோட்பாடுகளையும் ராவல்பிண்டி நகரத்திற்கு வெளியே பரப்பினார். குரு சாகிப் ரத்தாஜி (1870-1909) காலத்தில் பல ஆயிரக்கணக்கானவர்கள் நிரங்காரி சீக்கிய சமயப் பிரிவை பின்பற்றுபவர்களாக இருந்தனர்.  

## கொள்கைகள்
அனைத்துப் பெருமைகளும் உருவமற்ற ஒருவனுக்கே உரியதும் என்றும்; சீக்கிய முதல் பத்து குருக்களால் அருளப்பட்ட குரு கிரந்த் சாகிப் என்ற நூலே தங்களின் வேதம் என்பர். சிலை வழிபாடு, சமயச் சடங்குகள் குறிப்பாக இசுலாமிய - இந்து சமயத்தவர்களின் சமயச் சடங்குகளை பின்பற்றக் கூடாது என்பதும்; சோதிடம் பார்ப்பது, மது அருந்துவது, புகை பிடிப்பது கூடாது என்பதும் இவர்களது முக்கியக் கொள்கையாகும்.  

## கல்சா உணர்வு
நிரங்காரிகள் கல்சா உணர்வுடன் இருக்க தன்னிடம் ஐந்து பொருட்களை எப்போதும் தக்க வைத்துக் கொண்டும்; தன்னிடம் இருக்கக் கூடாத நான்கு தீய குணங்களை நீக்கி வைத்து கொண்டிருப்பவனாக இருத்தலே கல்சா உணர்வாகும்.  

## ஐந்து பொருட்கள்
நிரங்காரி சீக்கியனின் உடலில் கட்டாயம் இருக்க வேண்டிய ஐந்து பொருட்கள்;  
1. தலைப்பாகை
1. மரச்சீப்பு
1. இடையில் வளைந்த குறுவாள் வைத்திருத்தல்
1. கையில் இரும்பு வளையல் அணிதல்
1. *கேஷ்ரா* எனும் அரைக்கால் உள்ளாடை அணிதல்

## தடை செய்யப்பட்ட நான்கு
நிரங்காரி சீக்கியர்கள் செய்யக் கூடாதவைகள்;  
1. முடியை மழிக்கவோ அல்லது கையால் நீக்காதிருத்தல்.
1. மீன் மற்றும் முட்டைகளை உண்ணாதிருத்தல்.
1. மனைவி தவிர பிற பெண்களிடம் தகாத உறவு வைக்காமல் இருத்தல்.
1. புகையிலைப் பொருட்கள் மற்றும் போதை மருந்துகள் பயன்படுத்தாதிருத்தல்; முரட்டு மயிர்கள் கொண்ட கம்பிளி உடைகளை அணியாதிருத்தல்.
# சால்வா ஜுடும்


**சால்வா ஜுடும்** (Salwa Judum) என்பதற்கு கோண்டி மொழியில் **அமைதிப் பேரணி** என்றும்; **புனித வேட்டை** என்று பொருள் ஆகும். இந்தியாவின் சிவப்பு தாழ்வாரம் பகுதியில் அமைந்த சத்தீஸ்கர் மாநிலத்தில் சால்வா ஜுடும் இயக்கத்தின் தலைவராக, உள்ளூர் கோண்டு பழங்குடி மக்களைச் சேர்ந்த *மகேந்திர கர்மா* என்பவர் 2005-ஆண்டில் தலைவராக தேர்ந்தெடுக்கப்பட்டார். போராளிகளிடமிருந்து உள்ளூர் கோண்டு மக்கள் தங்களை தற்காத்துக் கொள்வதற்கும்; போராளிகளை விரட்டியடிக்கவும், சத்தீஸ்கர் மாநில காவல் துறை தேவையான தற்காப்பு மற்றும் ஆயுதப் பயிற்சிகளை வழங்கியது. மேலும் போராளிகளுக்கு எதிராக போரிட துப்பாக்கி போன்ற ஆயுங்களையும் உள்ளூர் பழங்குடியின மக்களுக்கு வழங்கியது.  

6 சூலை 2011-இல் இந்திய உச்ச நீதிமன்றம் நக்சலைட்டு - மாவோயிஸ்டு போராளிகளுக்கு எதிரான சால்வா ஜுடும் இயக்கம் சட்டவிரோதமானது என்று தீர்ப்பு வழங்கியது. எனவே சத்தீஸ்கர் அரசு சால்வா ஜுடும் இயக்கத்தை கலைத்ததுடன், சத்தீஸ்கர் மாநில காவல் துறை பழங்குடி மக்களுக்கு வழங்கிய துப்பாக்கி போன்ற ஆயுதங்களை திரும்பப் பெற்றுக் கொண்டது.  

25 மே 2013 அன்று சால்வா ஜுடும் இயக்கத்தின் தலைவர் மகேந்திர கர்மா, இந்திய தேசிய காங்கிரஸ் கட்சியில் இணைந்தார்.  
பின்னர் ராய்ப்பூர் மற்றும் ஜெகதல்பூர் நகரத்திலிருந்து ஐம்பது கிலோ மீட்டர் தொலைவில் உள்ள தர்பா சமவெளியில் நக்சலைட்டுகளால் சுட்டுக் கொல்லப்பட்டார்.
# மறைந்து தாக்கும் விமானம்



மறைந்து தாக்கும் விமானம்]]  

மறையும் தொழில்நுட்பம் என்பது ஒரு விமானத்தை கதிரலைக் கும்பா கருவி கண்டுபிடிக்காவண்ணம் விமானத்தை வடிவமைப்பதாகும். அவ்வாறு வடிவமைக்கப்பட்ட விமானத்தில் நுண்ணலை எதிரொளிப்பு மற்றும் உமிழ்வும் குறைவாக இருக்கும். இந்தத் தொழில் நுட்பம் எந்தஎந்த விமானங்களை வடிவமைத்து உள்ளனவோ அவை **மறைந்து இயங்கும் விமானம்** என்று அழைக்கப்படும். இப்படிப்பட்ட விமானம் எதிரியின் கண்ணில் மண்ணைத் தூவிவிட்டு எதிரி ரேடர் உள்ள இடங்களில் வட்டமடித்துத் திரியும். இந்தத் தொழில் நுட்பத்தின் அடிப்படை காரணிகள் பின்வருமாறு கூறப்படுகிறது.  

1. செயலற்ற முறையிலோ அல்லது செயலார்ந்த முறையிலோ ரேடர் குறுக்கு வெட்டை ( radar rcs ) குறைதல்.
1. விமானத்தின் வடிவம் நுண்ணலை குறைந்த அளவில் சிதறடிகவோ அல்லது வேறு திசையில் எதிரொளிக்கும் முறையிலோ இருத்தல்.
1. செங்கோண வடிவங்களைத் தவிர்த்தல் போன்றவை. இந்த செங்கோணங்கள் நுண்ணலை எதிரொளித்தலை அதிகப்படுத்தும்.
1. கார்பன் இழை வலுவூட்டப்பட்ட பல்பகுதியம் (Carbon-fiber-reinforced polymer) போன்ற செயற்கைப் பொருள்கள் கொண்டு விமானத்தின் இறக்கைகளை வடிவமைத்தல்.
1. மேலும் புகை போகியை விமானத்தின் மையப்பகுதியின் மேற்புறமாக வைத்தல். இதனால் வெப்ப அலைகளின் வெளியேற்றம் குறைவாக இருக்கும். போர் ஆயுதங்கள் மற்றும் எதிரிகளின் கருவிகளைச் செயலிழக்கச் செய்யும் எதிர்த் தாக்கு ( மின்னணு போர்) கருவிகளையும் விமானத்தினுள் வைக்கப்பட்டு மூடப்பட்டிருக்கும். இதன் காரணத்தால் இக் கருவிகளால் ஏற்படும் நுண்ணலை எதிரொளிப்பு குறைகிறது.

ரேடர் குறுக்கு வெட்டு குறைவதனால் விமானத்தின் 30 dB அளவு எதிரொளிப்பு குறைகிறது. இதனால் சாதாரண விமானத்தை கொண்டுபிடிபதை விட ரேடரால் 18 சதவீதத்திற்கும் குறைவாகவே கண்டுபிடிக்கமுடியும். அதே சமயம் இந்த விமானங்கள் அதிக விலைமதிப்புடையவை.  

## மேற்குறிப்பு

- **David K. Barton, Sergey A. Leonov**, *Radar Technology Encyclopedia,* Artech House, Boston, London, 1997